|  |
| --- |
| **Република Србија****ЗЛАТИБОРСКИ УПРАВНИ ОКРУГ****0003621131 2025 41117 000 000 100 001****17.07.2025. године** **Ужице** |

На основу члана 54. став 1. Закона о државним службеницима (Службени гласник РС бр.79/05, 81/05-исправка, 83/05-исправка, 64/07, 67/07-исправка, 116/08, 104/09, 99/14, 94/17, 95/18, 157/20, 142/22, 13/25 и 19/25), члана 9. став 1. Уредбе о интерном и јавном конкурсу за попуњавање радних места у државним органима (Службени гласник РС број 2/19 и 67/21), Стручна служба Златиборског управног округа оглашава

**ЈАВНИ КОНКУРС**

**ЗА ПОПУЊАВАЊЕ ИЗВРШИЛАЧКОГ РАДНОГ МЕСТА**

**I Орган у коме се попуњава радно место:**

**Стручна служба Златиборског управног округа**, 31000 Ужице, Д. Туцовића 52

**II Радно место које се попуњава:**

Радно место за опште-правне послове, у звању саветник, Одсек за опште послове, 1 извршилац.

**Опис послова:** Израђује појединачна акта о правима, дужностима и одговорностима државних службеника и намештеника у Стручној служби, пружа стручну помоћ о начину остваривања права и дужности из области радних односа и стручну и техничку помоћ у спровођењу дисциплинских поступака, обавља послове из области безбедности и здравља на раду, даје савете и смернице запосленима о спречавању корупције и сукоба интереса; спроводи поступке јавних набавки, прати реализацију закључених уговора, сачињава извештаје о јавним набавкама и предлаже мере везане за спровођење набавки; пружа стручну подршку начелнику и Савету Управног округа, припрема правна акта и закључке Савета управног округа и обавља послове секретара Савета управног округа; прати и анализира прописе и израђује предлоге општих аката и смерница за њихову примену у Управном округу, израђује уговоре и споразуме из делокруга Управног округа и прати њихово извршење; врши послове аналитичара радних места, учествује у изради нацрта кадровског плана, стара се о обезбеђивању и контроли квалитета вредновања радне успешности и припрема годишњи извештај Одсека о вредновању радне успешности, води кадровске евиденције и персонална досијеа запослених и израђује извештаје, обавља стручне послове у поступку попуњавања радних места и учествује у раду конкурсне комисије; обавља и друге послове по налогу шефа Одсека.

**Услови:** Стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање 3 године радног искуства у струци, положен државни стручни испит, као и потребне компетенције за рад на радном месту.

**III Врста радног односа:** радно место попуњава се заснивањем радног односа на неодређено време.

**IV Место рада:** Ужице, ул. Димитрија Туцовића 52

**V Компетенције које се проверавају у изборном поступку:**

Избор кандидата врши се на основу провере компетенција.

Изборни поступак спроводи Конкурсна комисија коју је именовао начелник Златиборског управног округа.

Изборни поступак спроводи се међу кандидатима који, на основу података из пријаве, испуњавају услове за запослење на радном месту.

Изборни поступак спроводи се у више обавезних фаза и то следећим редоследом: провера општих функционалних, посебних функционалних и понашајних компетенција и фазе у којој се спроводи интервју са Конкурсном комисијом.

Кандидат који не испуни мерило за проверу одређене компетенције у једној фази изборног поступка, обавештава се о резултату провере компетенције и не позива се да учествује у провери следеће компетенције у истој или наредној фази изборног поступка.

* **Провера општих функционалних компетенција :**

1. Организација и рад државних органа РС - провераваће се путем теста са питањима затвореног типа који кандидати решавају обележавањем једног од више понуђених одговора

2. Дигитална писменост - провераваће се решавањем задатака практичним радом на рачунару

3. Пословна комуникација - провераваће се писаном симулацијом

**Напомена:** У погледу провере опште функционалне компетенције Дигитална писменост (поседовању знања и вештина у основама коришћења рачунара, основама коришћења интернета, обради текста и табеларне калкулације), ако кандидат поседује важећи сертификат, потврду или други одговарајући доказ о познавању рада на рачунару, на траженом нивоу и жели да на основу њега буде ослобођен тестирања компетенције - Дигитална писменост, неопходно је да уз пријавни образац (уредно и у потпуности попуњен у делу \*Рад на рачунару), достави и тражени доказ у оригиналу или овереној фотокопији. Комисија може одлучити да се кандидату изврши провера наведене компетенције, ако увидом у достављени доказ не може потпуно да оцени поседовање ове компетенције.

 Информације о материјалима за припрему кандидата за проверу општих функционалних компетенција, могу се наћи на сајту Службе за управљање кадровима [www.suk.gov.rs](http://www.suk.gov.rs)

* **Провера посебних функционалних компетенција:**

1. Посебна функционална компетенција за област рада - базичне функције управљања људским ресурсима: анализа посла, кадровско планирање, регрутација, селекција, увођење у посао, оцењивање, награђивање и напредовање, стручно усавршавање - провераваће се путем симулације (писано).

2. Посебна функционална компетенција за радно место: релевантни прописи и акти из делокруга радног места (Уредба о начину рада Савета управног округа) - провераваће се путем симулације (писано).

3. Посебна функционална компетенција за радно место: послови јавних набавки (методологија за припрему конкурсне документације у поступку јавних набавки применом Закона о јавним набавкама и Правилника о ближем уређивању поступака јавних набавки и набавки на које се Закон о јавним набавкама не примењује у Златиборском управном округу) – провераваће се путем симулације (писано).

**Напомена**: Правилник о ближем уређивању поступака јавних набавки и набавки на које се Закон о јавним набавкама не примењује у Златиборском управном округу може се наћи на интернет презентацији Златиборског управног округа <https://zlatiborski.okrug.gov.rs/interna-akta/> у делу Документа – Интерни акти.

* **Провера понашајних компетенција за извршилачко радно место** (управљање информацијама, управљање задацима и остваривање резултата, оријентација ка учењу и променама, изградња и одржавање професионалних односа и савесност, посвећеност и интегритет) – провераваће се путем психометријских тестова и путем интервјуа базираног на компетенцијама.
* **Интервју са Конкурсном комисијом и вредновање кандидата за извршилачко радно место:** Процена мотивације за рад на радном месту у органу и прихватање вредности државних органа – провераваће се путем интервјуа са Конкурсном комисијом (усмено).

**VI Рок за подношење пријава на јавни конкурс** је 8 данаи почиње да тече наредног дана од дана објављивања јавног конкурса у периодичном издању огласа Националне службе за запошљавање.

**VII Пријава на јавни конкурс** врши се на Обрасцу пријаве који је уз текст Огласа о јавном конкурсу доступан у електронском облику на сајту Службе за управљање кадровима и на сајту Златиборског управног округа или у штампаној верзији у писарници Златиборског управног округа, улица Димитрија Туцовића 52, 31000 Ужице. Модел правилно попуњене пријаве кандидати могу наћи на интернет страници Службе за управљање кадровима путем следећег линка <https://www.suk.gov.rs/tekst/161/kutak-za-kandidate.php>

Приликом предаје пријаве на јавни конкурс, пријава добија шифру под којом подносилац пријаве учествује у даљем изборном поступку. Шифра пријаве уноси се у образац пријаве након што комисија састави списак кандидата међу којима се спроводи изборни поступак. Подносиоци пријаве обавештавају се о додељеној шифри у року од три дана од дана пријема пријаве, достављањем наведеног податка на начин који је у пријави назначен за доставу обавештења.

**Лице задужено за давање обавештења у вези јавног конкурса:** Даница Поп-Митић, тел: 031/315 2265 од 10,00 до 12,00 часова.

**Адреса на коју се подноси попуњен Образац пријаве на јавни конкурс:** Пријаве на конкурс шаљу се поштом или предају непосредно у писарници Златиборског управног округа, на адресу: Златиборски управни округ, 31000 Ужице, ул. Димитрија Туцовића 52, са назнаком „За јавни конкурс за попуњавање извршилачког радног места“.

**Неблаговремене, недопуштене, неразумљиве или непотпуне пријаве Конкурсна комисија одбацује решењем.**

**VIII Општи услови за запослење:** да је учесник конкурса пунолетан; да је држављанин Републике Србије; да учеснику конкурса раније није престајао радни однос у државном органу због теже повреде дужности из радног односа и да није осуђиван на казну затвора од најмање шест месеци.

**IX Докази које прилажу кандидати који су успешно прошли фазе изборног поступка пре интервјуа са Конкурсном комисијом:** извод из матичне књиге рођених, уверење о држављанству, диплома којом се потврђује стручна спрема, доказ о положеном државном стручном испиту за рад у државним органима, доказ о радном искуству у струци (потврда, решење и други акти којима се доказује на којим пословима, са којом стручном спремом и у ком временском периоду је стечено радно искуство), потврда да кандидату раније није престајао радни однос у државном органу због теже повреде дужности из радног односа, доказ да кандидат није осуђиван на казну затвора од најмање шест месеци.

Државни службеник који се пријављује на јавни конкурс, уместо уверења о држављанству и извода из матичне књиге рођених подноси решење о распоређивању или премештају на радно место у органу у коме ради или решење да је нераспоређен.

Сви докази прилажу се у оригиналу или фотокопији која је оверена код јавног бележника (изузетно, у градовима и општинама за које нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно у општинским управама).

Као доказ могу се приложити фотокопије докумената које су оверене пре 1. марта 2017. године у основним судовима, односно општинским управама.

**Напомена:** На основу члана 56. став 8. Закона о државним службеницима, доказе о испуњености услова за запослење који су садржани у службеним евиденцијама прибавља државни орган, осим ако кандидат не изјави да ће сам доставити потребне доказе. Потребно је да учесник конкурса у делу \***Изјава**, у обрасцу пријаве, заокружи на који начин жели да се прибаве његови подаци из службених евиденција. **Докази о чињеницама о којима се води службена евиденција су**: извод из матичне књиге рођених, уверење о држављанству, уверење о положеном државном стручном испиту за рад у државним органима, уверење да кандидат није осуђиван на казну затвора од најмање шест месеци.

**Рок за подношење доказа:** Кандидати који су успешно прошли фазе изборног поступка пре интервјуа са Конкурсном комисијом, биће позвани да у року од 5 радних дана од дана пријема обавештења доставе наведене доказе који се прилажу у конкурсном поступку.

Кандидати који не доставе доказе који се прилажу у конкурсном поступку, односно који на основу достављених или прибављених доказа не испуњавају услове за запослење, писмено се обавештавају да су искључени из даљег изборног поступка.

Докази се достављају на наведену адресу Златиборског управног округа.

**X Датум и место провере компетенција кандидата у изборном поступку:**

Изборни поступак ће се спровести почев од 11.08.2025. године, о чему ће кандидати бити обавештени путем контаката (број телефона или е-mail адреса) које су навели у својим пријавама.

Провера општих функционалних компетенција, посебних функционалних компетенција и понашајних компетенција, обавиће се у просторијама Службе за управљање кадровима, у Палати Србија, ул. Булевар Михајла Пупина бр. 2, Нови Београд. Интервју са Конкурсном комисијом ће се обавити у седишту Златиборског управног округа у Ужицу, ул. Димитрија Туцовића 52.

Кандидати који успешно прођу једну фазу изборног поступка, биће обавештени о времену и месту спровођења наредне фазе изборног поступка, путем контаката (број телефона или е-mail адресе) које су навели у својим пријавама.

**XI** Као државни службеник на извршилачко радно место може да се запосли и лице које нема положен државни стручни испит, али је дужно да га положи у прописаном року. Положен државни стручни испит није услов, нити предност за заснивање радног односа. Пробни рад је обавезан за све који први пут заснивају радни однос у државном органу. Пробни рад за радни однос на неодређено време траје шест месеци. Државни службеник на пробном раду, који је засновао радни однос на неодређено време и државни службеник који је засновао радни однос на неодређено време, а који нема положен државни стручни испит, полаже државни стручни испит у року од шест месеци од дана заснивања радног односа.

**XII** Овај конкурс се објављује на огласној табли и интернет презентацији Златиборског управног округа ([www.zlatiborski.okrug.gov.rs](http://www.zlatiborski.okrug.gov.rs)), на интернет презентацији Службе за управљање кадровима ([www.suk.gov.rs](http://www.suk.gov.rs)), на порталу е-Управa, интернет презентацији, огласној табли и периодичном издању огласа Националне службе за запошљавање.

Сви термини који су у овом огласу употребљени, а који имају родно значење, изражени у граматичком мушком роду, подразумевају природни женски и мушки пол лица на која се односе.